นายกรัฐมนตรี เปิดเผย เตรียมรายชื่อ ส.ว.สัดส่วนของ คสช. แล้ว ยืนยัน คสช.พิจารณาอย่างรอบคอบ ปฏิเสธ ส.ว.250 คน ไม่ใช่ต้นทุน เพื่อสนับสนุนให้เป็นนายกฯ ต่อ
พลเอก ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ หรือ คสช. กล่าวถึงความคืบหน้าการตั้งคณะกรรมการสรรหาสมาชิกวุฒิสภา หรือ ส.ว. ในสัดส่วนของ คสช. ว่า ได้เตรียมการไว้แล้ว และยังพอมีเวลา ส่วนการทาบทามบุคคลที่จะมาเป็น ส.ว.นั้น ขณะนี้มีการลิสต์รายชื่อมาพิจารณาแล้ว ซึ่งมีความหลากหลาย แต่ยังไม่ได้มีการทาบทามอย่างเป็นทางการ ส่วนการจะตอบรับหรือไม่ตอบรับ ขึ้นอยู่กับแต่ละบุคคล ซึ่งจะต้องรอฟังอีกครั้ง เพราะบางครั้งแม้จะเห็นว่าบุคคลดังกล่าวมีความเหมาะสม แต่ก็อาจจะไม่ตอบรับก็ได้ เพราะทุกวันนี้หลายคนไม่อยากเข้าสู่งานการเมือง เนื่องจากเกรงว่าจะมีปัญหาที่อาจกระทบต่อสิทธิประโยชน์ต่างๆที่เคยได้รับ เพราะฉะนั้น คสช.จะต้องพิจารณาอย่างรอบคอบ        ส่วนจะมีความจำเป็นต้องป้องกันคำครหาจากพรรคการเมืองหรือไม่นั้น นายกรัฐมนตรี กล่าวว่า ทุกวันนี้มีคำครหาในทุกเรื่องอยู่แล้ว แต่เรื่องนี้เป็นสิ่งที่ทำตามอำนาจหน้าที่ที่มีอยู่ ซึ่งหากทุกคนเห็นในสิ่งที่ตนเองทำ ก็น่าจะมีความเชื่อมั่นกันบ้าง อย่างไรก็ตามเห็นว่าไม่มีใครที่จะเห็นว่าทุกอย่างดีหรือไม่ดีทั้งหมด เพราะการทำงานต้องมีทั้งดีและไม่ดี สำเร็จและไม่สำเร็จ จึงต้องดูว่าถ้าสำเร็จมากกว่าก็ควรให้กำลังใจ เพื่อให้คนที่เข้ามาทำงานได้ทำงานต่อไป    นายกรัฐมนตรี กล่าวด้วยว่า ตนเองไม่ท้อหรือเหนื่อยที่ถูกพรรคการเมืองวิพากษ์วิจารณ์ เพราะพรรคการเมืองพูดในเรื่องที่ไม่เป็นความจริง และตนเองไม่สนใจ ซึ่งก็พยายามควบคุมอารมณ์ให้ใจเย็น แม้ว่าเมื่อก่อนนี้จะโมโหบ้าง แต่ไม่ใช่เพราะตนเองต้องการเปลี่ยนแปลงไปเป็นนักการเมือง แต่คิดว่าอยากจะทำงานให้ดีที่สุด ดีกว่าจะมาคิดตอบโต้         ส่วนกรณีที่ถูกมองว่า ส.ว. 250 คน จะเป็นต้นทุนมาสนับสนุนให้พลเอกประยุทธ์เป็นนายกรัฐมนตรีต่อไปนั้น ยืนยันว่า ไม่ใช่ต้นทุนและไม่ใช่เครือข่ายของตนเอง พร้อมยืนยัน ส.ว.250 คน ไม่ได้มีอำนาจโหวตเลือกนายกรัฐมนตรี แต่ในกรณีที่มีการเสนอชื่อนายกฯ ของแต่ละพรรคขึ้นมา ก็ต้องพิจารณาร่วมกันสองสภาฯ ไม่ใช่เพียงเฉพาะส.ว.ที่จะเป็นคนเลือก ซึ่งวิธีการนี้ เป็นการปลดล็อคและลดความขัดแย้ง กรณีที่บางพรรคไม่เห็นด้วยกับการเสนอชื่อนายกฯ ของอีกพรรคหนึ่ง ทั้งนี้ย้ำว่า หากตนเองมีอำนาจสั่งได้ กฎหมายต่างๆในสภานิติบัญญัติแห่งชาติ หรือ สนช. ก็ต้องมีผลบังคับใช้ได้อย่างรวดเร็ว แต่ปัจจุบันกฎหมายหลายฉบับ ยังไม่สามารถบังคับใช้และกฎหมายที่มีความขัดแย้งสูง ก็ต้องสร้างความเข้าใจต่อไป ว่าอะไรคือสิ่งที่ดีหรือไม่ดี